ГРЪЦКИЯТ ДЕПУТАТ ДИМИТРИС КАМЕНОС: ДОСТОЕН НАРОД СТЕ, НЕ ГУБЕТЕ СУВЕРЕНИТЕТА СИ - Вестник Атака | Вестник Атака\nНе продавайте земята си\nСпециално за в. „Атака”\nИнтервю на Георги Сенгалевич с депутата от партия „Независими гърци” Димитрис Каменос, проведено в парламента на Гърция\n- Какво ще ни кажете за гръцката криза, която всъщност не е само гръцка, а засяга цяла Европа – каква криза е това? Криза на капитализма, на неолиберализма или на глобализацията?\n- Първо искам да Ви приветствам в парламента на Гърция от името на партия „Независими гърци”. За мен като икономист кризата е една смесица и от трите съставки, които изброихте. Това е криза както на глобализацията, така и на капитализма, но и криза на еврото. Кризата се пренесе от САЩ в Европа след 2008 г., и тази криза в Европа няма да свърши скоро. Виждаме, че Европа вече не произвежда, не изнася.\n- И как в крайна сметка се натрупа този огромен гръцки дълг? Питам Ви, защото се тиражира мнение, че гърците достатъчно ядоха, и сега е време да си платят.\n- Дългът не е само гръцко явление. Тези неща ги разправят политиците в Европа, за да оправдаят собствените си грешки. Защото грешката е на френския политик, на политика от Люксембург или Ирландия, който е отпускал безконтролно заеми не само на Гърция, но и на Италия, Португалия. Дългът на Италия в момента е 2,6 трлн. евро, 133% от БВП. Ние влязохме в т. нар. спасителна програма с дълг от 119% спрямо БВП. Бяхме в по-добра позиция, отколкото е Италия днес. Така че всички са виновни. Искат да кредитират по-бедните страни от Юга с каква цел? Една част от дълговете отиваха за раздуването на един огромен публичен сектор, който да обслужва хората, да дава работа и пенсии, а една друга част от дълга – за закупуването на машини и въоръжение, които са основно германски и по-малко френски и американски. Закупувахме френски бойни самолети, немски подводници. Дават ни заемите, за да можем да изплащаме техните подводници. Не бяха обаче заинтересувани в това Гърция да се развие технологично, за да произвежда сама подводниците, или поне някакви части за тях. Това те не го искаха. Искаха и сега искат всички работни места да са в Европейския север, а целият дълг да е в Европейския юг. И същевременно се доказа чрез скандали като този около Siemens – потресаващ пример за корупция и конфликт на интереси, че ръководството на тази немска компания е подкупвало гръцките политици, за да купуват оръжия, без Гърция да има парите, те са взимали заеми, взимали са подкупите и в резултат немците живеят добре, а ние сме затънали в дългове. Тоест натрупали сме един дълг, който се нарича „омразен” и юридически това може да се докаже – някой ти трупа дългове, за да печели самият той и да взима подкупи. Такъв дълг се анулира целият.\n- Както направи Еквадор.\n- Да, целият този дълг се счита за „омразен” и се отписва. Така че Северна Европа експлоатира Южна Европа, защото Югът има друга култура. Ние сме по-предприемчиви, имаме хубав климат, отворени сме, бива ни в търговията вече 5 хиляди години. Експлоатираха ни чрез нашите слаби политици и не само в Гърция, но и в Испания, Италия. И, разбира се, за да завърша, Siemens никога не си плати за беззаконията. Немските компании не бяха наказани. Гръцките политици, които са им плащали, са на свобода – разбира се, в Германия, защото тук ще трябва да влязат в затвора. Един се самоуби, друг избяга в Аржентина. И същите тези искаха да продължат да ни управляват. Това за щастие се промени и се надявам да сформираме комисии и да разследваме всичко това. Затова и участваме в новото правителство. И какъв е парадоксът сега – чрез тези спасителни пакети в рамките на 5 години ни дадоха един огромен заем от 240 млрд. евро. В същото време парадоксът за нас, икономистите, беше, че когато аз например искам да заема на някого толкова много пари, ще искам да му направя икономиката толкова добре, че да мога да си взема обратно парите. Случи се точно обратното: направиха ни толкова бедни за 5 години, че нямаме пари да платим дори лихвите, да не говорим за същинския дълг. Имаме милион и половина безработни. Тоест целта на тази стратегия не е да ни дадат заеми, за да си ги вземат после. Целта е да ни направят бедни, да ни направят зависими, в същото време да изкупят всичко ценно, което имаме в страната ни, и то много евтино – това са горивата ни, защото имаме огромни залежи на нефт и газ, по-големи и от норвежките, това е недвижимата собственост, банките – всичко ценно, вкл. домовете на гражданите.\n- Това е колониализъм.\n- Подценяваха Вашата партия в сондажите.\n- А и не Ви виждах много в новинарските емисии. Какви са отношенията Ви с медиите?\n- Даваха ни процент и половина до 1,8%. Получихме 4,7% и сигурно можеше и повече, ако казваха истината. Реалните данни, че сме над 3-процентовата бариера ги изнесоха чак в последните дни преди вота. Направиха грешка, за която ще си платят. Набираме все по-голяма сила сред хората и в момента телевизиите не спират да ни канят и мен, и колегите ми. Същите, които не искаха и да чуят за нас.\n- Защото говорим неща, които те не искат народът да ги чуе. Например това, което ви разказах за Siemens.\n- В чии ръце са медиите в Гърция?\n- Четирите големи телевизии са в ръцете на олигарси, които строят пътища, един корабостроител и един петролен магнат. Това са хора, които живеят на гърба на държавата – получават държавни поръчки. Разбира се, те имат и вестници. Притежават най-големите телеканали, най-големите радиостанции и най-големите вестници. И също големите светски списания – тоест, ако аз като политик съм красив и съм от техните, ще ме сложат да ме гледат жените, докато си пият сутрешното кафе. В техни ръце са и спортните издания. Тоест една затворена система от медии, с които влияят на общественото мнение. Което е нещо много лошо, защото не е демократично. Ние сме демократи – трябва да има свобода на словото.\n- Как смятате да промените това? Четох в програмата на вашия коалиционен партньор СИРИЗА, че те имат идеи за разбиване на медийния монопол.\n- Тези медии не са си плащали лицензите за излъчване. Работят незаконно.\n- Ще им ги отнемете ли?\n- Не, ще им кажем да си ги платят. Не може само те да печелят, да не плащат нищо за дейността си на държавата и да получават безплатни лицензи.\n- В рамките на този глобален сблъсък между Запада и Русия къде е мястото на Гърция и каква е позицията на Вашето правителство – трябва ли например страната да остане в НАТО?\n- Това не го обсъждаме. Но трябва да знаят всички европейци, вкл. българите, че когато отиваш в тази Европа, от която днес сме част, ти нямаш своя външна политика. Нямаш суверенитет. Външната политика на България, Гърция, Полша, Италия я упражнява комисарят по външна политика на Европейския съюз. И ето сега, когато в Украйна не трябваше да ходим да се здрависваме с нацистите, защото това там са нацисти – а нацистите в Гърция са в затвора, във Франция са в затвора, в Германия са в затвора. В същото време в Украйна те управляват! Кой го реши това? Гърция ли? Не. Отиде обаче външният ни министър по нареждане на европейския комисар да се здрависва с нацистите. Всички гърци бяхме в шок. Не може да поздравяваш едно правителство, което е нацистко, докато в същото време твоите нацисти от „Златна зора” си ги хвърлил в затвора заради престъпления. А този, който убива в Украйна, е на власт там. Така че, когато нямаш собствена външна политика и нямаш суверенитет, вкл. икономически, те контролират чужденци, и не само защото имаш дългове, а понеже си подписал договорите на Евросъюза, които отнемат суверенитета на страните. Когато си подписал тези договори – Маастрихт и двата фискални пакта, вече не си независим финансово и икономически. Не можеш да харчиш пари за каквото искаш ти – за отбрана или за образование, за технологии. Казват ти НЕ. А ние имаме проблем с нелегалната имиграция, трябват ни пари, за да охраняваме границата. Имаме хиляди острови, открито море, през което нелегалните имигранти проникват. Ние не сме Люксембург, обграден отвсякъде с планини. Трябва да охраняваме морската си граница, да закупим кораби. Същият проблем има и Италия. Така че губиш суверенитета си, нямаш външна политика. Гърция обаче ще трябва, и това ще се случи оттук нататък – страната ни да има своя собствена външна политика. Казваме ясно: ние няма да влизаме в сблъсък с Русия. Нямаме причина. Русия е наш търговски партньор.\n- Както прави Унгария.\n- Унгария, но и други страни. Гърция ще се стреми към добри отношения с Русия, защото Русия е партньор на Европа, енергоизточник, освен това сме православни християни. С американците сме били съюзници във всичките войни, заедно сме дали хиляди жертви срещу немците и сме в НАТО. Европа пък, така или иначе, е мястото, в което живеем. Не искаме да избираме между едно от трите. Искаме и трите. Но няма да допуснем някой да говори вместо нас и да ни диктува. Ще говорим това, което мислим ние, в зависимост от това какви са интересите на нашата Родина.\n- Трябва ли да влезе Турция в Европейския съюз?\n- За мен не. Режимът на Ердоган не е демократичен. Той е неоосманист, построил си е огромен дворец. Хвърля в затвора журналисти, изпраща оръжие в Сирия. Доказа се, че те отиват в ръцете на ислямофашистите там – те сами си признават, че ги въоръжава Турция. Така че Ердоган върши престъпления.\n- През последните 2 десетилетия България се превърна в колония. Икономиката ни е в чужди ръце – електроразпределението, златодобивът.\n- Загубили сте своя суверенитет. Запознат съм много добре със ситуацията в България.\n- Виждате ли на каква експлоатация сме подложени с ниските доходи?\n- Да. Мисля, че едно ваше правителство си имаше доста проблеми.\n- Имахме едно правителство, което беше малко по-прогресивно, но дойде г-н Маккейн…\n- Добре познат на всички.\n- …и на другия ден правителството падна, основно заради „Южен поток”.\n- Нали знаете, че ще има „Южен поток”?\n- Да, само че през Турция. Ще видим, да. Но ако следите изявленията, Меркел беше тази, която каза НЕ на „Южен поток”. Европа го каза. И затова имахте избори – Европа свали вашето правителство. Маккейн е дошъл само за да подпечата присъдата. Европа днес не е демократична. Трябва да го знаете, ако искате насила да влезете в еврозоната. Трябва да сте наясно, къде отивате.\n- Да, сега ни натискат да заменим лева с еврото.\n- Трябва да знаете къде отивате – да видите нашия пример, да се поучите от него и да възприемете добрите неща, а не лошите. Надявам се с нашето правителство да дадем един добър пример и дай Боже да имаме успех, за да може нашият път да бъде последван и от други страни – и по въпроса за дълга, и за националния суверенитет, и за страните от Юга, които са в еврозоната, и за страни като Вашата, които искат да влязат там. Гледайте какви грешки сме правили и се учете от тях. Не ги повтаряйте. Това е посланието, което искам да ви изпратя. Еврото не е нещо лошо. Политиките по управление на еврото, хегемонията на Германия и на структури като Европейската централна банка, банковият надзор и други са проблемът. В крайна сметка нямаш суверенитет, нямаш свой собствен бюджет, в крайна сметка какво имаш? На кого служим всички ние? Кой е този, за когото работим? Това са 50 000 бюрократи в Брюксел. Това е истината. И ни диктуват: ти ще произвеждаш ток, ти ще произвеждаш памук, ти ще правиш коли, испанецът ще добива петрол или ще произвежда салами. А ако ние попитаме можем ли да произвеждаме коли в Гърция, ще кажат НЕ. Не трябва. Това го прави Германия. Защо? Това е централизирана икономика. Разглеждат ни като част от една обща система, като някаква цифричка в дългата редица от държави. Не ги интересува дали България има проблеми с Македония, с румънците или с турците. Това не ги интересува. Интересува ги само това, което е в техен интерес. Това трябва да се промени. Трябва да вървим към повече демокрация, повече Гърция и по-малко Европа. А досега какво ни говореха другите партии? Искаме повече Европа.\n- Същото е и у нас.\n- Винаги питайте какво точно означава това „повече Европа”.\n- Да, и говорят още и за евроатлантически ценности.\n- Чудесно. Удивително. Кажете им: съгласен съм с вас и ще ви поздравя, но можете ли да ми напишете на един лист хартия какво точно означава това за страната ми и за мен като гражданин? Нищо повече. С какво се обвързва моята държава, изповядвайки тези ценности – какво подписва, от какви правомощия се отказва, при това необратимо – трябва да направиш революция, за да излезеш от еврото. Подписал си и няма връщане назад. Така че искам да знам какво давам и какво ще получа като държава и като гражданин.\n- Знаете ли, неотдавна у нас имаше голяма борба срещу продажбата на земя на чужденци. Бяхме наложили мораториум, защото земята е много евтина и ще я изкупят.\n- Ще помоля българския народ, защото това е братски народ, изстрадал много през войните и през комунизма също, да не се отказва от правото да обработва земята си. Това ще ви изхранва в бъдеще и не само вас, а и останалата част от Европа, която няма собствени храни. Пазете земеделското си производство и не продавайте земята. И особено обърнете внимание на подземните богатства. Нямам предвид нефт и газ, а ценните метали.\n- И не само. Визирам редките изкопаеми елементи, които днес движат света. Имаме и ние, и вие такива на нашата граница в Родопите. Със сигурност ги имате и вие, защото границата минава през средата на планината.\n- Това, което казвате, е много интересно.\n- Обезателно проверете това. Никой вече не се интересува от въглища и такива неща. Всички търсят тези редки елементи, защото те движат новите технологии и спътниците. И който контролира суровините за спътниците, контролира целия свят. Ако не ги дадем, край с GPS, с банките, GSM-ите и с всичко. Така че обърнете внимание на това. Имахме един институт, който записваше всичко, което имаме в Гърция. И знаете ли кое беше първото нещо, което направиха, когато ни поставиха под контрол? Затвориха го. Разходът за него не беше голям, но какъв беше смисълът – беше описал и проучил всичко в Гърция. Говоря за института за геологически изследвания, който знаеше какво има в недрата под нас. Е, закриха го. Целта е била да разберат къде какво има, за да ни го вземат, но за щастие успяхме да спасим архива – намериха се хора патриоти, които работеха там, и сега нищо не е заличено. И знаем къде какво има. Сега ще го отворим, защото е в интерес на нашата Родина.\n- Тъй като освен кореспондент на ТВ АЛФА и в. „Атака” съм и представител на нашата партия, бих желал да предам личните поздрави на нашия лидер г-н Сидеров до г-н Панос Каменос. Разчитаме на бъдещо сътрудничество между нашите партии.\n- Разбира се. И да си разменим посещения – вашият лидер да дойде при нас и ние при вас, и това, което обсъдихме тук, да го превърнем в политика.\n- Желая Ви кураж и на добър час.\n- И аз ви желая успех и да не губите суверенитета си, защото сте един достоен народ.